Dié items dalk binnekort sonder BTW | Maroela Media
Volgens die paneel moet witbrood, broodmeel en koekmeel, skooluniforms, doeke (vir babas en volwassenes) en sanitêre doekies van BTW vrygestel word.
"Die paneel beveel verder aan dat die regering die voorsiening van gratis sanitêre produkte aan armes moet bespoedig en dat die vrystelling van BTW van skooluniforms slegs gedoen kan word indien dit van gewone kledingstukke geskei word," het die nasionale tesourie gesê.
Die paneel het ook bygevoeg dat daar by elkeen van die aanbevole items verder ondersoek ingestel moet word om seker te maak dat die voordeel van die vrystelling van BTW na die verbruiker gaan en nie deur vervaardigers onderskep word nie.
Die paneel is deur die departement van finansies aangestel nadat BTW vroeër vanjaar van 14% na 15% vermeerder is. Die paneel is opdrag gegee om die lys van BTW-vrygestelde items te evalueer en te oorweeg watter items by die lys gevoeg moet word. Daar is tans 19 items op dié lys. Die paneel moes ook maatreëls ondersoek om die uitwerking van die BTW-verhoging op arm huishoudings te versag.
Die departement het gesê die paneel se aanbevelings sal nou beskikbaar gestel word vir openbare insette, wat parlementêre verhore sal insluit.
Nhlanhla Nene, minister van finansies, sal dan al hierdie insette oorweeg, asook dié van 'n span van die tesourie en van die Suid-Afrikaanse Inkomstediens, voordat hy 'n besluit neem oor watter aanbevelings ingestel sal word.
Openbare kommentaar oor die aanbevelings kan skriftelik ingedien word by [email protected] voor 31 Augustus.
Eks moeg om btw op brandewyn te betaal…vat dit weg asb
En so gaan die pryse op die items styg om op te maak vir die btw, veral die skoolklere wat al klaar so duur is
Hulle gaan daai geld net op 'n ander produkte opmaak.
Wie wil hulle flous.
En die oorsaak van dit is omdat die ekonomie nie aan die gang kan kom as gevolg van die regering nie. Lees mooi wat ek sê, die regering moet nie die ekonomie aan die gang kry nie, dit is die manier waarop die land bestuur word en die remmende regulasies op die privaat sektor wat die oorsaak is. Die regering moet net die land reg bestuur! My groot bekommernis is, as ek sien hoe die land agteruit gaan, dat die ANC regering dink hulle moet direk by die ekonomie by wyse van regulering ingryp. Hulle sien 'n liggie aan die… Lees meer »
Daar is n goeie saak uit te maak om slegs BTW op drank en sigarette te hê. Dit kan dan netsowel met aksyns bereik word. BTW werk die beste as niks vrygestel is nie.